Devon Jay Scott stel ‘Rubies in my hand’ vryDevon Jay Scott, wat sedert 2002 in die musiekbedryf is, het pas sy splinternuwe album, Rubies in my hand, bekendgestel. Devon vertel dié kontemporêre album het pop-, rock- en selfs gospel- en alternatiewe musiekinvloede. “Ek het saam met produksieregisseur Stass van Stass Music gewerk. Ons het saam na ŉ nuwe Devon-klank gesoek,” vertel Devon. “Ek dink ons het goed gedoen – van jonk tot oud kan na die album luister.” Hy sê hy het die titel Rubies in my hand gekies, omdat dié snit op die album vir hom spesiaal is. “Dit gaan oor familiebande of enige iemand met wie jy ŉ hegte band het. Die liefde wat jy vir hulle het, is ŉ robyn. Natuurlik is ŉ robyn ŉ kosbare ding. Vir daardie persoon gee die liedjie ŉ boodskap. In my geval is dit my vrou en my kinders,” sê Devon. Vir Devon is dit baie belangrik om positiwiteit uit te straal deur sy menswees en sy musiek. “Mense voel jou energie aan. Daarom is dit belangrik om dit uit te straal.” “Elke liedjie op die album het ŉ ander betekenis,” sê Devon. “Ek probeer met elke liedjie iets anders vasvat. ‘120 km/h’ is byvoorbeeld net ŉ lekker pret-liedjie.” Dit is Devon se vyfde vollengte album. “Op die vorige albums het ek liedjies gesing wat ek wou, maar op hierdie album het ons liedjies geskryf wat vir my bedoel is,” vertel Devon. “Dié album is ék. Hierdie album is my trots.” Rubies in my hand is by alle groot musiekhandelaars beskikbaar, asook digitaal op iTunes. Besoek Devon se webwerf of Facebook-blad vir meer inligting oor sy opkomende vertonings. Luister na sy volle onderhoud met Janie du Plessis.